Predkladacia správa

Uznesením vlády SR č. 990 zo 17.10. 2001 k správe o systémových opatreniach vlády SR na ochranu územia Slovenskej republiky pred povodňami bolo MŽP SR uložené „Zabezpečiť prehodnotenie svahových deformácií geologicky najzraniteľnejších území flyšového pásma a podľa výsledkov stanoviť harmonogram preventívnych opatrení na ochranu všetkých druhov stavieb“, v termíne do 30. júna 2002. 
	
Analýza povodňových udalostí za posledné roky potvrdila, že nepriaznivé účinky záplav sa prejavujú nielen priamymi škodami na majetku, na cestnej a železničnej sieti a dokonca aj stratami na životoch, ale aj znehodnotením prírodného prostredia svahovými deformáciami. Tieto ako sprievodný jav povodní ohrozujú ľudské diela, znehodnocujú poľnohospodársku pôdu, devastujú lesné porasty. 

Aktuálnosť riešenia problematiky vyplýva zo skutočnosti, že každá predchádzajúca povodňová situácia je zdrojom neoceniteľných skúseností pre zvládnutie tej nasledovnej, ktorej následky na životné prostredie by vďaka vhodnému prístupu mohli byť miernejšie.
	
Predkladaný materiál definuje najzraniteľnejšie oblasti flyšového pásma z hľadiska povodňového rizika a zároveň z hľadiska vzniku a vývoja svahových deformácií. Obsahuje prognózu potenciálneho ohrozenia všetkých druhov stavieb a návrh technických opatrení na zníženie ničivého účinku uvedených geodynamických procesov. Predkladá harmonogram riešenia problematiky v najrizikovejších oblastiach flyšového pásma.

Predkladaný materiál nemá priamy vplyv na tvorbu a čerpanie štátneho rozpočtu. Pri konkrétnych opatreniach, ktoré vyplynú z rokovaní medzi ministerstvom životného prostredia, ministerstvom vnútra a ministerstvom výstavby a regionálneho rozvoja (podľa návrhu uznesenia, bod B.4) však bude treba aspoň odhadom vyčísliť ich finančnú náročnosť. 

Materiál  nemá priamy vplyv na zamestnanosť. 

Splnenie navrhnutých opatrení by malo viesť k zlepšeniu životného prostredia v dotknutých územiach a v konečnom dôsledku aj k prevencii škôd na majetku občanov, obcí, podnikateľských subjektov a štátu. Takéto pozitívne výsledky môže priniesť poznanie zosuvných a povodňových javov, ako aj včasné predchádzanie ich vzniku a dôsledkov.